C 15/150
FI
Euroopan unionin virallinen lehti
12.1.2022
Torstai 20. toukokuuta 2021
38. korostaa, että työvoiman liikkuvuutta ja työntekijöiden lähettämistä koskevat menettelyt on digitalisoitava kokonaan, jotta voidaan parantaa tietojen toimittamista ja vaihtoa kansallisten viranomaisten välillä ja mahdollistaa tehokas täytäntöönpano muun muassa perustamalla ELA:n tiloissa digitaalisesti ja fyysisesti toimiva työntekijöille ja tuleville työnantajille tarkoitettu keskitetty piste, joka antaa sovellettavia unionin sääntöjä koskevaa neuvontaa; kehottaa jäsenvaltioita tukemaan täysin julkisten palvelujen ja erityisesti sosiaaliturvalaitosten digitalisointia, jotta helpotetaan työntekijöiden liikkuvuutta koskevia menettelyjä Euroopassa samalla, kun taataan oikeuksien siirrettävyys ja vapaaseen liikkuvuuteen liittyvien velvoitteiden noudattaminen; korostaa tarvetta luoda parempia tilastollisia välineitä, joilla voidaan mitata osaamisen kohtaanto-ongelmia Euroopan työmarkkinoilla ja arvioida työmarkkinoiden tarpeita ja niiden välisiä eroja; korostaa Eures-verkoston merkitystä ja kiinnittää huomiota erityisesti Eures-toimien yhdistämiseen työmarkkinoiden tarpeisiin, jotta voidaan vastata ensisijaisiin alakohtaisiin ja osaamistarpeisiin ja tukea työnhakijoita uuden työpaikan löytämisessä; 39. kehottaa komissiota arvioimaan ELA:n toimeksiantoa kohtuullisessa ajassa sen jälkeen, kun ELA on toiminut täysimääräisesti vähintään kahden vuoden ajan; kehottaa komissiota ottamaan ELA:n työhön ja siitä tehtäviin arviointeihin mukaan sidosryhmiä, joilla on perusteellista tietämystä erilaisista työmarkkinamalleista; 40. kehottaa komissiota ehdottamaan lainsäädäntökehystä etätyötä koskevien ehtojen sääntelemiseksi koko EU:ssa ja varmistamaan ihmisarvoiset työolot ja -ehdot; 41. kehottaa komissiota, jäsenvaltioita ja paikallisviranomaisia tekemään yhteistyötä työmarkkinaosapuolten ja ELA:n kanssa erityisten alakohtaisten strategioiden laatimiseksi, jotta voidaan paitsi edistää ja helpottaa työntekijöiden vapaaehtoista liikkuvuutta myös laatia ja toteuttaa tarvittavat tukirakenteet työntekijöiden täydennys- ja uudelleenkoulu­ tusta, asiaankuuluvien julkisten toimintapolitiikkojen täytäntöönpanoa ja korkealaatuisten ja työntekijöiden taitoja vastaavien työpaikkojen tarjoamista varten; korostaa lisäarvoa, jota osaamisen ja tutkintojen yhteensopivuuden vastavuoroinen tunnustaminen tuottaa olemassa olevien tunnustamismekanismien, kuten Euroopan ammatillisen liikkuvuuden Eures-portaalin, Europass-verkkoalustan ja ESCO-luokitusjärjestelmän, tuella; 42. on huolissaan siitä, että työntekijöille ja työnantajille on edelleen haasteellista saada tietoa työvoiman ja palvelujen liikkuvuudesta; toteaa, että tietoa työsuhteen ehdoista ja työehtosopimuksista on yhtenäisillä virallisilla kansallisilla verkkosivustoilla tarjolla hyvin usein rajoitetusti ja vain muutamalla kielellä; kehottaa siksi komissiota parantamaan tietojen saatavuutta luomalla virallisille kansallisille verkkosivustoille yhtenäisen mallin; 43. kehottaa painokkaasti jäsenvaltioita varmistamaan sosiaaliturvan asianmukaisen yhteensovittamisen muun muassa asetuksen (EY) N:o 883/2004 meneillään olevan tarkistamisen avulla ja vahvistamalla oikeuksien siirrettävyyttä kiinnittäen erityistä huomiota vammaisten henkilöiden sosiaalietuuksien siirrettävyyteen; korostaa, että digitalisaatio tarjoaa ennennäkemättömän tilaisuuden helpottaa mikro- ja pk-yritysten rajatylittävää toimintaa samalla, kun varmistetaan oikeudenmukaista liikkuvuutta koskevien sääntöjen tiukka noudattaminen; korostaa, että on tärkeää tehdä ennakkoilmoitus ja hakea A1-todistuksia ennen työntekijän toisessa maassa suoritettavan komennuksen alkamista; 44. korostaa, että työvoiman liikkuvuutta koskevien unionin sääntöjen täytäntöönpanon valvonnalla on taattava yhdenvertaisen kohtelun periaate ja työntekijöiden suojelu sekä vähennettävä tarpeetonta hallinnollista taakkaa; 45. kehottaa komissiota tutkimaan suojelussa olevia puutteita ja tarvetta tarkistaa vuokratyöstä annettua direktiiviä 2008/104/EY, jotta vuokratyöntekijöille voidaan taata ihmisarvoiset työolot ja -ehdot; 46. korostaa, että vammaiset työntekijät kohtaavat edelleen useita esteitä, joiden vuoksi heidän on vaikeaa tai mahdotonta hyödyntää palvelujen vapaata liikkuvuutta täysimääräisesti; kehottaa jäsenvaltioita panemaan viipymättä täytäntöön direktiivin (EU) 2019/882 (esteettömyyssäädös), jotta voidaan tosiasiallisesti poistaa vammaisten työntekijöiden tiellä olevat esteet sekä varmistaa esteettömien palvelujen saatavuus ja palvelujen tarjoamisen edellytysten soveltuvuus; korostaa, että on erittäin tärkeää saavuttaa täysin esteettömät sisämarkkinat, joilla varmistetaan vammaisten työntekijöiden yhdenvertainen kohtelu sekä taloudellinen ja sosiaalinen integroituminen; 47.
kehottaa puhemiestä välittämään tämän päätöslauselman neuvostolle ja komissiolle.